สาธารณูปโภคถูกตัดขาด คาดเสียชีวิตแล้วกว่า 70 คนจากทอร์นาโดถล่มหลายรัฐของสหรัฐฯ
Midwestern US state hit by at least four tornadoes, including one that traveled more than 321 kilometers on the ground
สำนักข่าวเอพีรายงานว่า พบผู้เสียชีวิตแล้วอย่างน้อย 64 คนในรัฐเคนตักกี รวมทั้งเกิดความเสียหายต่ออาคารบ้านเรือนจำนวนมากทำให้ยากต่อภารกิจค้นหาและกู้ภัยผู้รอดชีวิต ขณะที่เจ้าหน้าที่บรรเทาทุกข์อีกส่วนหนึ่งกำลังเร่งซ่อมแซมโครงสร้างสาธารณูปโภคพื้นฐานต่าง ๆ ให้กลับมาทำงานได้อีกครั้ง ผู้ว่าการรัฐเคนตักกี แอนดี้ เบเชียร์ กล่าวว่า ทางการกำลังพยายามจัดหาที่พักชั่วคราวสำหรับครอบครัวผู้ประสบภัย โดยมีการใช้ที่พักในอุทยานแห่งชาติต่าง ๆ เป็นที่พักพิงชั่วคราวของประชาชน ที่เมืองเมย์ฟิลด์ ซึ่งเป็นหนึ่งในเมืองที่ได้รับความเสียหายมากที่สุด ประชาชนกำลังเผชิญกับสภาพอากาศเย็นจัดต่ำกว่าจุดเยือกแข็งโดยที่ไม่มีเครื่องทำความร้อนในตอนกลางคืน นายกเทศมนตรีเมืองเมย์ฟิลด์ แคธี สจ็วต กล่าวกับรายการ CBS Mornings ว่า โครงสร้างสาธารณูปโภคต่าง ๆ เสียหายอย่างหนัก ประชาชนจำนวนมากไม่มีน้ำประปา ไม่มีน้ำอุ่น ไม่มีแก๊ส และไม่มีระบบจัดเก็บขยะ ณ เวลานี้พวกเขาเพียงแค่ต้องเอาชีวิตรอดให้ได้เท่านั้น รายงานจาก  ระบุว่า ขณะนี้ทั่วรัฐเคนตักกีมีบ้านเรือนและอาคารที่ไม่มีไฟฟ้าใช้ราว 26,000 หลัง ไม่มีน้ำประปามากกว่า 10,000 หลัง และไม่มีน้ำอุ่นราว 17,000 หลัง ไมเคิล ดอสเซตต์ ผู้อำนวยการสำนักงานจัดการภัยพิบัติรัฐเคนตักกี กล่าวว่า หลายพื้นที่อาจต้องใช้เวลาหลายเดือนกว่าที่จะสามารถซ่อมแซมและฟื้นฟูความเสียหายต่าง ๆ ให้กลับคืนมาเช่นเดิมได้ ทั้งนี้ เคนตักกีคือ 1 ใน 5 รัฐในแถบตอนกลางประเทศที่เผชิญกับพายุทอร์นาโดครั้งใหญ่ที่เกิดขึ้นในช่วงที่อากาศเย็นจัดของปีซึ่งมักไม่ค่อยมีพายุทอร์นาโด นอกจากผู้เสียชีวิต 64 รายในเคนตักกีแล้ว คาดว่ามีผู้เสียชีวิตอีก 14 รายในรัฐอิลลินอยส์ เทนเนสซี อาร์คันซอ และมิสซูรี แม้ว่าทางเจ้าหน้าที่ระบุว่าต้องใช้เวลาอีกหลายวันกว่าที่จะสามารถระบุจำนวนผู้เสียชีวิตที่แน่นอนได้ ที่มา: เอพี